Referat af

**Ordinær generalforsamling, pinselørdag, den 3. juni 2017 kl. 10.00**

**på Hotel Tannishus, Tversted**

Bestyrelsen var mødt ved Søren Steensen (kasserer), Peder Norman Pedersen og Poul Holm (sekretær).

Poul Holm bød velkommen og meddelte, at formanden, Henning Bak, har meddelt forfald til fordel for et privat, men vigtigt arrangement. Der var endvidere afbud fra Kaj Vestergaard.

Følgende medlemmer (mange med ægtefæller m.v.) var mødt:

Vester klitvej: 2, 4 A, 14 B, 18 og 20.
Mellem Klitvej: 20 og 48
Spættevej: 3, 4, 6, 8 og 10
Ålehulvej: 7, 18 og 22.

For generalforsamlingen forelå følgende dagsorden, udsendt 29. april 2017:

1. Valg af dirigent
2. Formandens beretning
3. Godkendelse af regnskab for 2016
Regnskab for 2016 var vedhæftet.
4. Fastsættelse af kontingent for 2017
Bestyrelsen foreslår kontingentet uændret til 500 kr.
5. Indkomne forslag
6. Valg af 3 medlemmer til bestyrelsen
Henning Bak, Kaj Vestergaard og Søren Steensen er på valg og er villige vil at modtage genvalg.
7. Eventuelt

Poul Holm foreslog, at forsamlingen påbegyndte behandlingen af dagsordenen.

 **Ad punkt 1 – valg af dirigent**

Bestyrelsen foreslog Grethe Helledi, Mellemklitvej 20. Der fremkom ikke andre forslag, hvorfor Grethe Helledi konstateredes valgt .

Dirigenten konstaterede, at generalforsamlingen var lovligt indkaldt med en dagsorden, udsendt pr. mail den 29. april 2017.

**Ad punkt 2 – formandens beretning**

Poul Holm oplæste formandens skriftlige beretning, der lyder således:

Undskyld mit fravær, men familiefest stod højest.

Året er gået uden de store sværdslag. Eller udfordringer. Der har ingen problemer været med vores dræn i år. De er de tilset periodevist og brænde er blevet rensede.

Vejene fik deres sædvanlige tur før pinsen sidste år. Der blev kørt ekstra grus på på blandt andet Spættevej, hvor der var kommet en sætning. Der er blevet kørt 35 m3 på i alt. Vejene fik en omgang mere i august måned. Så kom der nogen regn og i oktober var vejene med meget store huller. Vejene fik en ekstra omgang, og det holdt sig rigtigt hele vinteren igennem og faktisk ind til nu. Sim I sikkert har bemærket, har vejene fået nu i år.

Som I måske også har bemærket, er den store stub på hjørnet af Vester Klitvej og Drosselvej blevet skubbet længere ind, så faren for at køre ind i den er minimeret.

Som bekendt har vi søgt om hastighedsbegrænsning på Plantørvej. Det blev igen afvist, men man vil i sommer lave en ny måling. Tidligere måling viser:

Årsdøgnstrafik: 315

Lastbilandel: 8,7

Gennemsnitshastighed: 49,9 km/t

85 % fraktil (den hastighed, som 85 % af køretøjerne holder sig under): 58,68 km/t

Vi har i bestyrelsen overvejet saltning af vejene for at begrænse støvplagen. Vi har spurgt kommunen, der svarede, at det havde de ingen indvendinger imod, hvis vi vil iværksætte forsøg med brug af saltlage på en del strækning på én eller flere af jeres veje.

Vi har i bestyrelsen besluttet ikke at iværksætte en prøve med saltning.

Grundejer Weesgård, som ejer jord i det fredede område og dermed ned til stranden, er blevet spurgt, om hvad vi synes om, at der på stranden kommer en strækning, hvor man må lade hunde løber løse rundt i sommerperioden. Henvendelsen til ham kom fra kommunen, som ønskede en sådan strækning.

Jeg har tidligere rettet henvendelse til kommunen om hegning, specielt med pigtråd. Jeg har skimmet lokalplanen og kan læse, at der kun må opsættes hegn i umiddelbar tilknytning til bebyggelsen og højst 5 m fra denne (pkt. 8.3). Dette hegn må kun bestå af stolper med bræddebeklædning, og ikke opføres højere end 1,5 m over terræn. Der må ikke opsættes andre former for hegn.

Hvis der fortsat er opsat pigtråd i lokalplanområdet, vil jeg få mine kolleger i Team Plan & Erhvervsudvikling til at handle på det?

Vi holder et årligt møde med vores nabovejlav/grundejerforeninger. På det sidste møde blev det oplyst, at man er i gang med at få hestene væk fra Østervej og ind på en nedlagt kirkesti, der går parallelt med Østervej. Alle håber, at det vil lykkes.

Der arbejdes endvidere med, hvad man som vejlav/grundejerforening kan være erstatningspligtig overfor og dermed bør have en forsikring. Der tænkes særligt på frivilligt arbejde med græsslåning, buskrydning m.v.

Der har i kommunen været planer om at Tversted Søerne skulle nedlægges. Det samme gælder stemmeværket i Bindslev. Tversted Søerne er nu taget ud af planen, så de skal altså ikke nedlægges alligevel. Skæbnen for stemmeværket i Bindslev er stadig uklar.

Kommunen vil nu opsætte piktogrammer på relevante stier om, at *cykling* ikke er tilladt.

Flodbækken har været så blokeret af sand her i foråret, at der kom opstemning af bækken, således at gangbroerne var helt oversvømmet og umulig at gå på til stranden, med mindre man brugte langskaftede gummistøvler. Der er nu renset, så vandet kan løbe ud.[[1]](#footnote-1)

Ja det var min beretning om det passerede i årets løb. Jeg er sikker på af Poul kan svare på evt. spørgsmål

Jeg takker den øvrige bestyrelse for deres arbejde i årets løb

Dirigenten satte beretningen til forhandling.

*Poul Holm* bemærkede, at det er vigtigt, at holde bestyrelsen ajour med ændringer i mailadresserne. Han bemærkede, at det var en fejl, at der ikke i indkaldelsen var en henvisning til vejlavets hjemmeside, www.vester klitvejs vejlav.dk, hvortil han i øvrigt henviste. På hjemmesiden kan man finde referatet fra forårets fællesmøde, der indeholder meget nyttig information.

*Weesgaard* fortalte, at han og *Charlotte Barfod* i fællesskab havde frabedt sig en indhegning på stranden til løse hunde.

*Weesgaard* nævnte endvidere, at det var ham, der havde bedt bestyrelsen overveje en saltbehandling af vejene. Det har man gode erfaringer med, blandt andet i Sverige. Han foreslog, at man forsøgte sig på en forsøgsstrækning, f.eks. Vester Klitvej fra Plantørvej til Drosselvej.

Det blev tilkendegivet fra bestyrelsen, at man ville overveje spørgsmålet igen.

Der var ikke flere, der ønskede ordet og dirigenten konstaterede, at beretningen var godkendt.

**Ad punkt 3 - Godkendelse af regnskab for 2016**

Kassereren gennemgik regnskabet for 2016, der vedhæftes referatet, der balancerer med et kontant bankindestående på 59.418,05 kr. efter et resultat på 12.676,27 kr. Regnskabet godkendtes.

**Ad punkt 4 – Fastsættelse af kontingent**

Der var ingen bemærkninger til bestyrelsens forslag om uændret kontingent for 2017 på 500 kr. Forslaget blev derfor vedtaget.

**Ad punkt 5 – Indkomne forslag fra medlemmerne**

Poul Holm meddelte, at der – som det også fremgår af indkaldelsen - ikke var indkommet forslag, heller ikke efter udsendelsen af indkaldelsen.

**Ad punkt 6 – valg af 3 medlemmer til bestyrelsen**

Søren Steensen bekræftede, at han var villige til genvalg. Henning Bak og Kaj Vestergaard har givet et tilsvarende tilsagn.

Der var ikke andre forslag og de 3 medlemmer blev genvalgt til bestyrelsen med applaus.

**Ad punkt 7 – Eventuelt**

Poul Holm oplyste, at han havde modtaget en henvendelse fra Hanne Iversen, Ålehulvej 2, med anmodning om at læse meddelelsen op på generalforsamlingen. I henvendelsen står der:

Kære medlemmer i Vester Klitvejs vejlav.

Vi, Anker og Hanne (Ålehulvej 2) har ikke mulighed for at deltage i generalforsamlingen i år.

Derfor har vi bedt bestyrelsen om, at om at læse dette brev op under punktet eventuel.

På tidligere generalforsamlinger er der blevet opfordret til, at holde bevoksninger på vore grunde og i skel i området i lav højde. Dette af hensyn til alles interesse, således bedst muligt udsyn til klitter og hav sikres og at områdets karakter bevares. Dette er intentionen i Lokalplanen.

Vi har bemærket at flere træer og bevoksninger i området atter har vokset sig høje og brede og således trænger til nedskæring og beskæring.

Der er også steder, hvor bevoksning breder sig ud til fællesveje, hvilket bevirker at køretøjer, over tid, rykker mere og mere til siden, og dermed rykkes vejen en smule hvert år.

Vi vil hermed opfordre alle til, at de enkelte grundejere, vurderer situationen på egen grund, og sikrer fornøden beskæring, således at intentionen i Lokalplanen fastholdes.

Vi håber vores opfordring vil blive positiv modtaget.

Rigtig god pinse til jer alle, hilsen Anker og Hanne.

**Udklip fra Lokalplanen:**

**§1. FORMÅL**

**1.1.** Det er lokalplanens formål,

at sikre områdets anvendelse til sommerhusformål for

åben/lav sommerhusbebyggelse,

at sikre områdets landskabelige kvaliteter, således at oplevelsen

af naturområde bevares mellem sommerhusene,

at sikre, at ny bebyggelse opføres i en arkitektur, som på

en nænsom og kvalitativ måde tilpasser sig naturområdet,

at give mulighed for udstykning af 8 grunde på sydsiden af

Østervej, og

at sikre offentlighedens adgang til kysten

 Bestemmelse om beplantning:

**8.2.** Sommerhusparcellerne må ikke beplantes med vegetation,

der er artsfremmed for området. Beplantningen må kun

etableres i umiddelbar tilknytning til bebyggelsen og højst 6 m

herfra. Beplantningen må ikke få karakter af hegning.

Opfordringen er hermed givet videre.

Da ikke andre ønskede ordet, afsluttede dirigenten generalforsamlingen.

Poul Holm takkede på formandens vegne for fremmødet og forløbet af generalforsamlingen og bemærkede, at generalforsamlingen i 2018 afholdes *pinselørdag, den 19. maj*  samme sted.

-o0o-

Efter generalforsamlingen har bestyrelsen konstitueret sig således (uændret):

|  |  |  |
| --- | --- | --- |
|  | telefon | e-mail |
| Henning Bak (formand) | 2250 4399, | henning.bak@mail.dk  |
| Kaj Vestergaard | 2920 8700 | kaj.vestergaard@oncable.dk |
| Søren Steensen | 2526 8393 | helledisteensen@stofanet.dk |
| Peder Norman Pedersen | 9892 0836, | pnp@ucn.dk |
| Poul Holm (sekretær) | 2299 6698 | poulholm@mail123.dk |

For referatet:

Poul Holm

VESTER KLITVEJS VEJLAV

Regnskab for 2016

|  |
| --- |
| **Indtægter**  |
| Ordinære kontingenter, modtaget fra Hjørring Kommune  | 31.320,00  | kr.  |
| Indtægter  | 31.320,00  | kr.  |
| **Udgifter**  |
| Vej- og drænvedligeholdelse  | 16.281,25  | kr.  |
| Hjemmeside  | 440,00  | kr.  |
| Benzin  | 67,48  | kr.  |
| Generalforsamling  | 1.740,00  | kr.  |
| Gebyrer  | 27,00  | kr.  |
| Porto  | 88,00  | kr.  |
| Udgifter  | 18.643,73  | kr.  |
| Resultat  | 12.676,27  | kr.  |
| **Balance**  |
| Indestående i Nordbank primo  | 59.418,05  | kr.  |
| Resultat  | 12.676,27  | kr.  |
| Indestående i Nordbank ultimo  | **72.094,32**  | **kr.**  |

1. Stien er dog fortsat svært passabel (PH’s bemærkning) [↑](#footnote-ref-1)